Document ID: /roh_data/filtered/fineweb-2-filterrobots_roh.jsonl.gz/54951

Barat da paluttas per in bun equiliber
Rolf Caflisch, percussiunist da professiun e president da l’Uniun Jazz Cuira, baratta per la cuschina biodiversa da RTR las paluttas da la percussiun cun las paluttas en cuschina durant il mais da zercladur. El ans preschenta quatter recepts delizius che fan litgar la bucca.
La passiun per buna cuschina è vegnida tschentada en tgina al percussiunist professiunal. Sia tatta e sia mamma da Trin han mussà da cuschinar spaisas da tradiziun sco ravieuls da Trin u capuns.
Jau preferesch products regiunals e stagiunals.
Sco musicist da professiun tutga el tar differentas bands cun in spectrum artistic e musical fitg vast.
Cuschinar è medem sco far musica – ins sto savair improvisar.
Rolf Caflisch è da chasa en ils pli differents stils da musica, da la classica sur il jazz tochen il funk – savens è el cumpiglià en projects da teater sco musicist ed actur. Rolf Caflisch ha 42 onns, el è oriund da Trin e viva e lavura dentant dapi 20 onns a Cuira.